CELEX: 32012R0737
Language: mt
Date: 2012-08-14 00:00:00
Title: Regolament ta’ Implimentazzjoni tal-Kummissjoni (UE) Nru 737/2012 tal- 14 ta’ Awwissu 2012 dwar il-protezzjoni ta’ ċerti stokkijiet fil-Baħar Ċeltiku

15.8.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 218/8
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 737/2012
   tal-14 ta’ Awwissu 2012
   dwar il-protezzjoni ta’ ċerti stokkijiet fil-Baħar Ċeltiku
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 850/98 tat-30 ta’ Marzu 1998 dwar il-konservazzjoni ta’ riżorsi tas-sajd permezz ta’ miżuri tekniċi għall-protezzjoni ta’ żgħar ta’ organiżmi tal-baħar (1), u b’mod partikolari l-Artikolu 45(1) tiegħu,
   Billi:
   
               (1)
            
            
               Skont ir-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skont il-Politika Komuni dwar is-Sajd (2), il-Politika Komuni tas-Sajd għandha tipprovdi għal miżuri koerenti fir-rigward tal-konservazzjoni, il-ġestjoni u l-isfruttar ta’ riżorsi akkwatiċi ħajjin, inkluż miżuri speċifiċi biex jitnaqqas l-impatt tal-attivitajiet tas-sajd fuq l-ekosistemi tal-baħar u speċijiet mhux immirati.
            
         
               (2)
            
            
               L-Artikolu 45(1) tar-Regolament (KE) Nru 850/98 jipprovdi li, meta l-konservazzjoni tal-istokkijiet ta’ organiżmi tal-baħar titlob azzjoni immedjata, il-Kummissjoni tista’, flimkien ma’ deroga minn dak ir-Regolament jew permezz tagħha, tadotta kwalunkwe miżuri neċessarji.
            
         
               (3)
            
            
               Skont il-parir mogħti f’Ġunju 2011 mill-Kunsill Internazzjonali għall-Esplorazzjoni tal-Baħar (minn issa ’l quddiem — “ICES”) ir-rati ta’ rimi lura ta’ ħut fil-Baħar Ċeltiku, partikolarment dak taż-żgħar tal-haddock u tal-merlangu, huma għolja u qegħdin jiżdiedu. Ir-rimi lura tal-ħut qabel ma dan ikun irriproduċa jnaqqas il-potenzjal tar-rendiment għas-snin li ġejjin u għalhekk jhedded is-sostenibbiltà tal-istokkijiet.
            
         
               (4)
            
            
               Kemm il-flotot li għandhom fil-mira l-ksampu, kif ukoll dawk li jużaw it-tkarkir tal-qiegħ u t-tartaruni biex jimmiraw il-ħut tal-ġewnaħ imħallat għandhom livelli għolja ta’ rimi lura ta’ haddock u merlangu minħabba selettività ħażina tal-irkaptu użat. L-ICES jiddikjara wkoll li l-istokk tal-merluzz jiddependi ħafna fuq ir-reklutaġġ tal-ħut u li għandhom ikunu mħeġġa l-miżuri tekniċi sabiex jitnaqqas ir-rimi lura fil-baħar. Minħabba li dan l-aħħar kien hemm għadd kbir ta’ ħut li baqa’ jgħix kemm fl-istokkijiet tal-haddock kif ukoll f’dawk tal-merlangu fil-Baħar Ċeltiku, huwa mistenni li, din is-sena, ir-rata tar-rimi lura tkun agħar. Għalhekk, l-ICES huwa tal-parir li l-miżuri tekniċi għandhom jiġu introdotti b’mod urġenti sabiex tiżdied is-selettività u jitnaqqas l-iskartar tal-haddock, tal-merlangu u tal-merluzz.
            
         
               (5)
            
            
               Għalhekk huwa meħtieġ li jiġi introdott l-użu ta’ pannelli ta’ malji kwadri biex tittejjeb is-selettività tad-daqs tal-irkaptu użat u biex jiġi protett il-ħut żgħir li jkun dieħel fl-istokk, filwaqt li jinżammu kemm jista’ jkun qabdiet tal-ispeċijiet mmirati. Ġie pruvat li l-pannelli ta’ malji kwadri jnaqqsu l-mortalità mis-sajd b’mod sinifikanti billi jippermettu li l-ħut jaħrab u huma miżura effettiva li tista’ tiġi introdotta immedjatament.
            
         
               (6)
            
            
               F’Ottubru tal-2011, il-Kunsill Reġjonali Konsultattiv għall-Ilmijiet tal-Majjistral (NWWRAC) irrakomanda li l-miżuri tekniċi attwali fil-Baħar Ċeltiku għandhom jiġu mtejba biex jitnaqqas ir-rimi lura tal-ħut, speċjalment dak tal-haddock u l-merlangu, billi jkun meħtieġ l-użu ta’ pannell ta’ malji kwadri pożizzjonat kif xieraq u ta’ daqs speċifiku li jiddependi fuq it-tip ta’ rkaptu u l-qawwa tal-magna tal-bastiment.
            
         
               (7)
            
            
               Għalhekk, il-konservazzjoni tal-istokkijiet tal-haddock u l-merlangu fil-Baħar Ċeltiku teħtieġ azzjoni immedjata.
            
         
               (8)
            
            
               Il-miżuri pprovduti f’dan ir-Regolament huma skont l-opinjoni tal-Kumitat ta’ Ġestjoni tas-Sajd u l-Akkwakultura,
            
         ADOTTAT DAN IR-REGOLAMENT:
   Artikolu 1
   Kamp ta’ applikazzjoni
   1.   Dan ir-Regolament għandu japplika għall-bastimenti tas-sajd li joperaw bi xbieki tat-tkarkir tal-qiegħ u tartaruni fil-Kunsill Internazzjonali għall-Esplorazzjoni tal-Baħar (ICES), id-Diviżjonijiet VIIf, VIIg u l-parti ta’ VIIj li tinsab fit-Tramuntana tal-latitudni 50° N u fil-Lvant ta’ 11° W (minn issa ’l quddiem — il-“Baħar Ċeltiku”), fejn:
   
               (a)
            
            
               xbieki tat-tkarkir tal-qiegħ u tartaruni jkollhom malji singoli ta’ 100 millimetru jew aktar (minn issa ’l quddiem — “bastimenti TR1”);
            
         
               (b)
            
            
               xbieki tat-tkarkir tal-qiegħ u tartaruni jkollhom malji singoli ta’ 70 millimetru jew aktar u anqas minn 100 millimetru (minn issa ’l quddiem — “bastimenti TR2”); jew
            
         
               (c)
            
            
               fejn il-bastiment li jkun qed juża xbieki tat-tkarkir tal-qiegħ jew tartaruni jkollu qawwa tal-magna li tkun anqas minn 112-il kilowatt (minn issa ’l quddiem — “bastimenti b’qawwa baxxa”).
            
         2.   Il-paragrafu 1 ma għandux japplika għall-bastimenti tas-sajd li joperaw bi xbieki tat-tkarkir bit-travu.
   Artikolu 2
   Miżuri tekniċi
   1.   B’deroga mill-punt (a) tal-Artikolu 7(1) tar-Regolament (KE) Nru 850/98, il-miżuri tekniċi li ġejjin għandhom japplikaw għall-bastimenti msemmija fl-Artikolu 1:
   
               (a)
            
            
               TR1 u l-bastimenti b’qawwa baxxa għandhom jużaw pannell ta’ malji kwadri b’daqs tal-malji li jkun mill-inqas 100 millimetru;
            
         
               (b)
            
            
               Il-bastimenti TR2 għandhom jużaw pannell ta’ malji kwadri b’daqs tal-malji li jkun mill-inqas 110 millimetru.
            
         2.   B’deroga mill-punt (a) tal-Artikolu 7(2) tar-Regolament (KE) Nru 850/98, il-pannell ta’ malji kwadri hekk kif imsemmi fil-paragrafu 1 għandu jitqiegħed fil-pannell ta’ fuq tal-manka. It-tarf ta’ wara nett tal-pannell ta’ malji kwadri, li hija l-aktar parti qrib tal-manka, ma għandhiex tkun aktar minn 9 metri ’l bogħod mill-manka.
   Artikolu 3
   Programm tal-osservatur abbord
   1.   Mingħajr preġudizzju għar-Regolament tal-Kummissjoni (KE) Nru 665/2008 (3), kull Stat Membru li l-bastimenti tiegħu huma kkonċernati mill-miżuri tekniċi msemmija fl-Artikolu 2, għandu jistabbilixxi b’mod immedjat programm tal-osservatur abbord biex l-effettività ta’ dawk il-miżuri tiġi rreġistrata. B’mod partikolari, il-programm tal-osservatur għandu jagħti stima tal-qabdiet tal-haddock, il-merlangu u l-merluzz kif ukoll tar-rimi lura bi preċiżjoni ta’ mhux anqas minn 20 %.
   2.   L-Istati Membri għandhom jibagħtu rapport lill-Kummissjoni dwar il-prestazzjoni selettiva tal-irkaptu, li tinkludi l-ammont totali ta’ qabdiet u rimi min-naħa ta’ bastimenti soġġetti għall-programm tal-osservatur sa mhux aktar tard mill-15 ta’ Ottubru ta’ kull sena li fiha jiġi implimentat il-programm.
   Artikolu 4
   Dħul fis-seħħ u-applikazzjoni
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   L-Artikolu 2 għandu japplika mis-26 ta’ Settembru 2012.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-14 ta’ Awwissu 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 125, 27.4.1998, p. 1.
   
      (2)  ĠU L 358, 31.12.2002, p. 59.
   
      (3)  ĠU L 186, 15.7.2008, p. 3.